《八景歌 其七》
宋代·赵汝燧

西岭骤暗销残晖，芷岸兰汀堆夕霏。数声撞空九天半，知有招提隐翠微。

风助馀音响崖谷，萧萧暝港孤舟宿。禅关栖鸟争寒木，归僧疾步穿山麓。

嗟此何景兮烟寺晚钟，丹青欲尽焉能穷。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。